Melindé (13) se pa: ‘Sy het ŉ vol lewe gehad’Melindé Odendaal. Die pa van die 13-jarige Melindé Odendaal vind troos in die wete dat sy dogter ŉ vol lewe gehad het. “Ek het langs haar gaan sak en haar in my arms vasgehou.” Dit was Bertus Odendaal (44) se laaste oomblikke saam met sy dogter nadat sy Vrydag tydens ŉ landloopbyeenkoms in Bloemfontein inmekaargesak het en oorlede is. Melindé het die oggend eers aan die ITEC Pietie Coetzee-hokkietoernooi by die Hoër Meisieskool Oranje deelgeneem voor sy aan die laaste ligawedloop van die landloopseisoen gaan deelneem het. Sy was in die pylvak toe sy inmekaargesak het. “Ek was so 30 tot 40 tree van haar af. Toe ek by haar gekom het, het sy nie asemgehaal nie.” Volgens Odendaal was ŉ paramedikus op sy hakke en is daar dadelik begin spook om haar by te bring. Melindé was sowat 100 m van die eindstreep toe sy inmekaargesak het. Sy het nooit haar bewussyn herwin nie en is sowat ŉ uur later by die Netcare Universitas-hospitaal dood verklaar. Odendaal het gesê bewerings dat sy dogter ŉ asma-aanval gekry het of siek was, is onwaar. ŉ Nadoodse ondersoek is gedoen en die gesin behoort vroeg volgende week te weet waaraan hul geliefde sportmal dogter oorlede is. ŉ Gedenkdiens is Woensdag by die Eunice Primary School in Bloemfontein vir Melindé gehou. “Sy was glad nie siek of iets nie en baie opgewonde oor die dag.” Volgens Odendaal oefen sy dogter al drie jaar lank ses dae per week vir die landloop. Haar afrigter, JP Botha, was volgens Odendaal lief vir haar soos sy eie kind. “Sy het ongelooflik baie ingesit.” Melindé het afgesien van hokkie en landloop ook netbal gespeel. “Akademies was sy ook fantasties en top in haar graad gewees.” Odendaal het gesê die dood van sy kind is iets wat ŉ mens nie eens jou grootste vyand toewens nie. Hy vind troos in die wete dat sy dogter voluit gelewe en ŉ positiewe invloed op ander gehad het. Melindé se broer, Christiaan (16), sukkel om sy suster se dood te verwerk. “Die twee was onafskeidbaar. Hy vat dit baie hard.” Christiaan is ŉ gr. 11-leerder aan Grey-kollege. Volgens Odendaal was sy dogter altyd besig gewees. Op haar pa se plot het sy gereeld kwadfiets gery of saam met haar broer met die windbuks gaan skiet. Pa en dogter het ook lekker oor die lewe gesels en hy het al haar vrae geantwoord. Saam met haar ma, Liesel Odendaal (43), het sy huiswerk en ma-en-dogter-dinge gedoen. “Sy wou graag ŉ ruimtevaarder word, so sy het my daaroor uitgevra.” Melindé het volgens Odendaal nooit ŉ oefening misgeloop tensy sy siek was nie. “Ek sou vir haar sê om ŉ blaaskans te vat, maar sy sou sê ‘nee, pappa, ek werk hard sodat ek SA’s toe kan gaan’. Sy was vasbeslote en vasberade en ŉ bondeltjie lewe gewees.” Vir Odendaal is die positiewe rol van sy dogter in ander mense se lewe ŉ riem onder die hart. “Sy het kinders en onderwysers se lewe aangeraak. Sy is onder meer beskryf as iemand met ŉ hart van goud en ŉ legende. Dit was daardie breë glimlag van haar en sy was altyd vriendelik.” Odendaal het gesê die ondersteuning wat hy, Liesel en Christiaan vanuit die gemeenskap, skole en oor die hele land ontvang, is ongekend. “Dit is net amazing – ek het nog nooit in my lewe so iets beleef nie. Ons kry boodskappe en oproepe van mense wat ons nie ken nie wat hul meegevoel wil betuig. Van hierdie mense het ook hul kinders op ŉ jong ouderdom aan die dood afgestaan.” Melindé word Maandag vanuit die Baptistekerk in Langenhovenpark begrawe.